སྤྱིར་རྒན་པ་དག་རིམ་པར་འདས་ནས་འཇིག་རྟེན་གསར་རྙིང་གི་སོ་མཚམས་ལ་སླེབས་དུས་ང་ཚོ་ལ་བཀའ་དྲིན་ཅན་མང་བོ་ཞིག་གི་མཛད་རྣམ་གསལ་གསལ་བདེན་བདེན་ཞིག་ཕར་ཞོག་མིང་གི་ཟུར་ཙམ་ཡང་མེད་པར་འགྱུར་བའི་སྐབས་ལ་འཕྲད་རྒྱུ་ཡོད་པ་མ་འོངས་སྔོན་དཔག་བྱེད་ཐུབ་པ་ཞིག་ཡིན་པས་བོད་རྒྱལ་བསྟན་ཡོངས་ཀྱི་ཕྱི་མོ་སངས་རྒྱས་གཡུང་དྲུང་བོན་གྱི་བསྟན་པའི་གཙོ་བོ་སྟོན་པ་རྫོགས་པའི་སངས་རྒྱས་ཀྱི་མཛད་རྣམ་ལ་རྒྱས་འབྲིང་བསྡུས་གསུམ་ཡོད་པ་ལས་ད་ལམ་སྟོན་པའི་མཛད་རྣམ་རྒྱས་པ་མདོ་དྲི་མེད་གཟི་བརྗིད་རིན་པོ་ཆེ་པོ་ཏི་བཅུ་གཉིས་ཅན་གྱི་བདག་ཉིད་དེ་དཔར་སྐྲུན་བྱེད་འཆར་ཡོད་པ་བཞིན་ཚང་མས་ཕྱར་གྲུ་མཉམ་འདེགས་ཀྱི་བཀའ་དྲིན་ལས་ལག་ལེན་ལ་བསྟར་རྒྱུ་བྱུང་བར་སྙིང་ནས་དགའ་བ་དང་གུས་འདུད་ཡོད།དེའི་ཕྱིར་རྣམ་པ་ཚོས་རྒྱལ་བའི་མཛད་རྣམ་རིན་པོ་ཆེ་མཆོད་པའི་རྟེན་ཙམ་དུ་མ་བཞག་པར་སྟོན་པ་ཉིད་རང་ཅག་རྣམ་ལ་བཀའ་དྲིན་ཆེ་ཚུལ་དང་བོད་ཀྱི་རིག་གཞུང་དང་ཇི་ལྟར་འབྲེལ་བ་གྲུབ་ཚུལ་སོགས་ལ་ཐུགས་བསམ་ཡང་ཡང་གནང་བའི་རེ་འབོད་ཀྱང་ཞུ།